
הצעת חוק להסדרת הפיקוח על כלבים, התשנ"ח-1998.


היו"ר אברהם פורז:

	ד"ר חיימוביץ, הגיע אלי מכתב מד"ר הרשקוביץ, הוטרינר של גן-רווה, ובו כתוב "עכב ריבוי מספרם של הכלבים המשוטטים שלא ניתן ללכידה, תתבצע פעולת הרעלת כלבים בין התאריך 16.6 – 30.6". אתם ממשיכים בהרעלות? יש סכנה גדולה שלא רק כלבים משוטטים יורעלו אלא גם כלבים של אנשים. למה לא לוכדים כלבים בדרך אחרת?

משה חיימוביץ:

	אם אנחנו מדברים על היישובים, אז מספר פעמים ניסו ללכוד כלבים על ידי ירי. מדובר בכלבי בר שתוקפים. 

היו"ר אברהם פורז:

	למה אי אפשר ללכוד אותם בשיטה של הרדמה?

משה חיימוביץ:

	כי לכלב כזה אתה לא יכול להתקרב.

היו"ר אברהם פורז:

	הסכנה פה היא שיורעלו כלבים ביתיים. 

משה חיימוביץ:

	בדרך לפה קיבלתי הודעה על עוד מקרה כלבת שהוא לא רחוק מגן-רווה. אנחנו מדברים על כלבים שנהפכו לכלבי בר לכל דבר. אנשים מתלוננים על זה.

היו"ר אברהם פורז:

	למה שלא יעשו זאת בשיטות המקובלות?

משה חיימוביץ:

	אי אפשר לעשות את זה. אני מזמין אותך לראות איך אי אפשר לעשות את זה בשיטות המקובלות. 

אהוד פלג:

	את ההרעלות האלה אתם עושים על ידי פיזור חומרים?

משה חיימוביץ:

	לא. יש הנחת פיתיון במקום שמסומן. יש הגדרות מדוייקות של השירותים הווטרינריים איך לפעול במקרים כאלה. 

אהוד פלג:

	הנחת הפיתיון זה מה שאמור להביא את הרעל לכלב?

משה חיימוביץ:

	ההרעלה לא נעשית בתחום המושב. הכלבים בדרך כלל נכנסים ותוקפים מוקדם בבוקר או בלילה. רואים מאיפה הכלבים האלה נכנסים ושם שמים את הרעל. 

אהוד פלג:

	למה במקום רעל לא תשים חומר הרדמה כדי לתפוס את הכלב?

משה חיימוביץ:

	תראה לי איזה חומר הרדמה יפעל על כלב כזה. אני מציע לך לבוא איתי ועם היושב-ראש ולעשות את מה שאתה מציע.

היו"ר אברהם פורז:
	
	העניין של פיזור רעל הוא מאוד בעייתי.

משה חיימוביץ:

	זה לא פיזור רעל. לאף אחד לא נותנים לפזר. מסמנים את המקומות שמהם באים הכלבים ושם שמים. צריך לפעול במדוייק. מי שלא פועל במדוייק מופיע אצלי לשימוע.

היו"ר אברהם פורז:

	למה אתה אומר שחץ הרדמה לא עובד?

משה חיימוביץ:

	כי אתה לא יכול להתקרב לכלבים האלה. 

היו"ר אברהם פורז:

	הם בורחים כל כך רחוק?

משה חיימוביץ:

	ודאי. זה כלב בר שתוקף כל מה שבדרך. 

גידי ציפורי:

	חץ הרדמה זה לא כמו בסרטים, שזה פוגע והכלב נופל. זה פוגע והכלב יכול לרוץ עוד דקה וחצי, ובדקה וחצי הזאת לגמוע שניים וחצי קילומטרים, להירדם אי שם בשדה ולהתעורר יומיים אחרי זה.

אהוד פלג:

	אני יודע שמשתמשים בחיצי הרדמה נגד חיות בר הרבה יותר גדולות מאשר כלבים וזה אפקטיבי. אני לא מבין למה אי אפשר לעשות את השימוש בזה גם כאן.  האם ניסיתם את זה? 

משה חיימוביץ:

	סמוך עלי שניסינו את זה. 

היו"ר אברהם פורז:

	אני רוצה לראות את העניין הזה. מר פלג, האם יש איזו עמותה מהעמותות שאתה מכיר שיכולה לבוא ולתפוס אותם?

אהוד פלג:

	אנחנו נבדוק את זה. 

משה חיימוביץ:

	רק תדעו שלא רחוק משם התגלתה כלבת.

היו"ר אברהם פורז:

	אוקיי, בואו נתקדם בחקיקה.

אוהד פלג:

	חבר הכנסת פורז, אני מבקש להעלות את הנקודה של ההתנהגות התוקפנית של הכלב. אנחנו רואים חשיבות מהותית בהגדרת מושג כל כך מרכזי בחוק. הצענו גם הגדרה. לא נראה לי שצריכה להיות התנגדות להגדרה הזאת. העניין הזה דורש הסדר כדי שזה לא יהיה פרוץ לכל דיכפין. ההגדרה שהצענו להתנהגות תוקפנית של כלב היא "תקיפה, נשיכה או נסיון לתקיפה או נשיכה המלווה במגע".

היו"ר אברהם פורז:

	איפה היה לנו שימוש במונח "התנהגות תוקפנית"?

אוהד פלג:

	בסעיף 8(ד).

מיכל סגן-כהן:

	לא דיברנו על ההתנהגות. אמרנו שהוא ידווח על העובדות הנוגעות להתנהגות זו.

היו"ר אברהם פורז:

	נניח שכלב מסתער בחמת זעם על מישהו והבעלים מצליח ברגע האחרון לתפוס אותו.

אוהד פלג:

	אני אתן לך דוגמה טובה יותר. אני הולך עם הכלב קשור ברצועה, הכלב רואה כלב אחר, רוצה לקפוץ עליו והרצועה עוצרת אותו. לולא התוספת של המילים "מלווה במגע" זה ייחשב תקיפה או ניסיון תקיפה. 

היו"ר אברהם פורז:

	מר פלג, אם דיברנו על כך שחייבים לפרט את העובדות, אז מה הוא יגיד? שהכלב נבח בזמן שהוא היה קשור?



אוהד פלג:

	הוא יגיד שהכלב ניסה לתקוף.

היו"ר אברהם פורז:

	הוא לא יכול, כי הוא חייב לפרט את העובדות. מר פלג, הבעיה היא שאנחנו לא מספיק מכירים את המטריה כדי לומר שזאת רשימה סגורה. מה טענת? אתה לא רוצה שיעלילו על כלב כל מיני עלילות. אני חושב שאם צריך לפרט את העובדות זה מספיק.

אוהד פלג:

	אבל אנחנו יודעים שהמילים לפעמים דלות לעומת ההתרחשות.

היו"ר אברהם פורז:

	אי אפשר לקבל את ההגדרה, מר פלג. 

אוהד פלג:

	אם המילים "מלווה במגע" יוצרות בעיה, אז אפשר להוריד את המילים האלה ולהשאיר את ההגדרה כפי שקראתי.

היו"ר אברהם פורז:

	אין לי מספיק ידע על כלבים כדי להגיד לך שזאת יכולה להיות רשימה סגורה. 

אוהד פלג:

	מה עוד עלול לקרות?

היו"ר אברהם פורז:

	ברגע שיש פירוט מדוייק מה הוא עשה אפשר לשפוט את זה. הלאה.

מיכל סגן-כהן:

	10(ג) "כלב מסוכן וכלב תקיפה יוחזקו בהתאם להוראות שיקבע השר בהתייעצו תעם שר הפנים; בתקנות כאמור.."

היו"ר אברהם פורז:

	האם הגדרנו כלב תקיפה? לכלב מסוכן יש כבר הגדרה. אמרנו שאנחנו לא רוצים שכל כלב שיעבור אילוף, אוטומטית ייכנס לרשימות השחורות. אני מציע להסתפק בהגדרה לכלב מסוכן, מתוך הנחה שכלב שמתקיף הוא גם מסוכן. 

מיכל סגן-כהן:

	יש מקרים מסויימים שאנשים מאלפים כלבים לשם תקיפה.  כשמאלפים את הכלב לשם תקיפה הוא הופך לכלי נשק בידי בעליו.



היו"ר אברהם פורז:

	איך אנחנו יודעים את זה?

מיכל סגן-כהן:

	הרעיון היה לא להגיע למצב שהכלב יוכיח שהוא מסוכן, אלא שידעו על מישהו שלוקח כלב והופך אותו לכלי נשק. 

היו"ר אברהם פורז:

	פה יש יתרון קטן וחסרונות גדולים, כי אתה יכול לאלף כלב למקרה שמישהו יתקוף אותך.

מיכל סגן-כהן:

	תיקח לדוגמה את כלבי הכנסת שהם כלבי הגנה. אחת ההוראות שישנן היא חסימת פיו של הכלב. 

היו"ר אברהם פורז:

	בשלב זה נשמיט את המילה "כלב תקיפה", כאשר אני אסביר בנאום שבעיני כלב שאומן להתקפה נחשב למסוכן רק אחרי שיש סממנים ראשונים. הסבירו לי פה שמטרתו של האימון היא  למנוע ממנו להתקיף כשלא צריך.

אתי בנדלר:

	אז זה רק כלב מסוכן?

היו"ר אברהם פורז:

	נכון. 

מיכל סגן-כהן:

	(ג) "כלב מסוכן וכלב תקיפה יוחזקו בהתאם להוראות שיקבע השר בהתייעצות עם שר הפנים;" האם אתה רוצה לכתוב שהשר יקבע בתקנות באישור ועדת הכלכלה?

היו"ר אברהם פורז:

	כן. שר הפנים מיותר פה.

נועה בן-אריה:

	הפיקוח בשטח הוא של הרשויות המקומיות.

היו"ר אברהם פורז:

	כל התחום הזה זה תחום של משרד החקלאות מול ועדת הכלכלה. 





מיכל סגן-כהן:

(1) "חסימת פיו של הכלב בזמם כשהוא מוצא מחוץ לחצרים; (2) קשירת הכלב או החזקתו בכלוב בתוך החצרים; (3) סירוס או עיקור הכלב; (4) דרישת גיל מינימלית של המחזיק בכלב בעת הוצאתו מן החצרים". 

היו"ר אברהם פורז:

	זה מאושר. 

אוהד פלג:

	אפשר למחוק את (ג)(2), כי זה לא מגביל את השר לקבוע את זה בתקנות אם הוא ירצה. 

היו"ר אברהם פורז:

	מה זה מפריע לי? כל דבר צריך לעשות בהתאם לכללי המשפט המינהלי. 

אוהד פלג:

	הבעיה היא שאלה לא הוראות פרסונליות, אלה הוראות כלליות. מאוד קשה לתקוף אותן אחר כך אם הוא קבע את זה מכוח סמכות בחוק. 

היו"ר אברהם פורז:

	התקנות הרי צריכות לבוא לפה. כשהן יבואו נדון בהן. 

מיכל סגן-כהן:

	(ד) "הוראות סעיף זה יחולו, בשינויים המחוייבים, גם על מי שמחזיק בכלב בעת שהותו מחוץ לחצרים או שמאפשר את יציאתו מהם, אפילו אינו בעליו, ויחולו לגביו ההוראות העונשיות הקבועות בסעיף 21. 11. השר רשאי לקבוע הגבלות על ייבוא כלבים, לרבות איסור ייבואם של כלבים מסוכנים או כלבי תקיפה".

היו"ר אברהם פורז:

	אני מציע שהסעיף יאמר ככה: "השר, באישור ועדת הכלכלה של הכנסת, רשאי לקבוע בתקנות הגבלות על ייבוא כלבים".

רפי שחף:

	אני חושב שאפשר להוריד את הסעיף.

היו"ר אברהם פורז:

	מה אם יסתבר שיש איזה גזע בדרום אמריקה? זה יהיה כנראה סעיף שלא ישתמשו בו אף פעם. 

מיכאל קליינר:

	אני לא הייתי רוצה להגביל את השר בעניין הזה. 



היו"ר אברהם פורז:

	בואו נשאיר את זה כפי שאמרתי. אין צורך בסייפה.

אתי בנדלר:

	אני לא בטוחה שאין צורך, אדוני, כי השאלה שתשאל תהיה אם כשמדובר בהגבלות זה כולל גם איסור מוחלט. 

היו"ר אברהם פורז:

	אולי כן.

אתי בנדלר:

	אם אתה רוצה לאפשר לשר, בנסיבות שהוא יחשוב לנכון ובאישור ועדת הכלכלה של הכנסת, איסור על ייבוא סוגים מסויימים..

היו"ר אברהם פורז:

	אני מציע שייאמר: "השר, בשם שמירה על ביטחון הציבור, רשאי לקבוע הגבלות על ייבוא כלבים באישור ועדת הכלכלה של הכנסת". 

אתי בנדלר:

	תמיד הוא רשאי להפעיל את שיקול דעתו.

היו"ר אברהם פורז:

	מה את מציעה?

אתי בנדלר:

	לרבות איסור ייבואם של כלבים מסוכנים. 

מיכאל קליינר:

	אני חושב שהתוספת הזאת סבירה.

אתי בנדלר:

	למחוק את המילים "כלבי תקיפה" צריך, כי מחקת את זה קודם. 

היו"ר אברהם פורז:

	בסדר, נכתוב את המילים "כלבים מסוכנים". 

מיכל סגן-כהן:

	12.(א) "היה לרופא וטרינר עירוני או למפקח יסוד סביר לחשד כי כלב אינו מסומן לפי חוק זה, כי אין לבעליו רשיון בר-תוקף, או כי אינו מוחזק לפי הוראות חוק זה או לפי תנאי הרשיון, רשאי הוא לתפסו ולהעבירו למאורת הרשות".



היו"ר אברהם פורז:

	למה לא משתמשים במילה "מלונה"? האם אתם משתמשים במילה "מאורה" בכל המקומות?

מיכל סגן-כהן:

	יש מאורות בידוד, מאורות של הרשות.

היו"ר אברהם פורז:

	נשאיר את זה, למרות שזה לא אלגנטי. 

אוהד פלג:

	לא צריך חשד ולא צריך יסוד סביר לחשד, כי יש מרכז דיווח למרכז רישום. לפי דעתי צריך למחוק את החלופה הזאת ולהשאיר "כי אינו מוחזק לפי הוראות חוק זה". 

משה רפלוביץ:

	אנחנו מסכימים עם עו"ד פלג, רק מבקשים שהסמכות תינתן למרכז הרישום או לרופא ממשלתי מטעמו.

מיכאל קליינר:

	אי אפשר, מצד אחד, להטיל את האחריות על הוטרינר העירוני של משרד הפנים, ומצד שני לדווח למקום אחר. אם דיווחת למרכז ארצי, ברור שהוטרינר העירוני לא יכול לדעת מזה.

היו"ר אברהם פורז:

	חבר הכנסת קליינר, הוטרינר העירוני מחובר on line למחשב המרכזי.

נועה בן-ארצי:

	זה לא נכון. 

מיכאל קליינר:

	אם היינו חוזרים לקונספציה הבסיסית של החוק הזה, שאומרת שמדווחים גם למשרד הפנים וגם לרשויות המקומיות, אפשר היה לפשט את הסעיף הזה.

היו"ר אברהם פורז:

	אנחנו דיסקסנו את העניין הזה. אתה תוכל להסתייג. המטרה הבסיסית היא שיש מרכז רישום ארצי, כאשר יש כמה גורמים שמזינים אותו, לרבות רופא פרטי שאחרי תשלום אגרה לרשות יכול לחסן.  

משה חיימוביץ:

	יש לי על זה הסתייגות.



מיכל סגן-כהן:

	אם כלב נשך יפנו לרופא הרשותי?

היו"ר אברהם פורז:

	בוודאי.

מיכל סגן-כהן:

	ומה הוא יעשה?

היו"ר אברהם פורז:

	כל מה שהוא צריך לעשות. 

מיכל סגן-כהן:
	
	הוא צריך להודיע לבעלים. 

היו"ר אברהם פורז:
	
	הדבר היחידי שאת יכולה לשאול בהקשר הזה, זה איך הוא יודע אם הכלב מחוסן או לא מחוסן. 

מיכל סגן-כהן:

	זה לא רק מחוסן. הוא אחראי בפקודת העיריות לפקח על כלבים. 

היו"ר אברהם פורז:

	גם רופא פרטי רשאי לחסן כלב, ובלבד ששולמה אגרה לרשות המקומית. הוא חייב לשים את הצ'יפ ולדווח למרכז הארצי. הרופא הוטרינר הרשותי רואה כלב משתולל, כלב נושך. מאותו רגע שהוא לוכד אותו הוא בודק בדבר הארצי למי הוא שייך ואם הוא חוסן.  

מיכל סגן-כהן:

	לא מדובר רק על החיסון, מדובר גם על הסימון.

היו"ר אברהם פורז:

	אני סומך על הרופאים הוטרינריים הפרטיים, שהממונה רשאי לשלול מהם את הסימון אם אחד מהם סרח. אני בכלל בעד זה שאם הוא סרח שיקחו ממנו את הרשיון. אתם לא יכולים להתייחס לכל הרופאים בחוסר אמון טוטאלי.

מיכל סגן-כהן:

	האם תהיה מוכן לקבוע בחוק שדיווח כאמור יינתן מיד ולא יאוחר מ-12 שעות מהרגע שהוא סימן?

היו"ר אברהם פורז:

	מיד.

מיכל סגן-כהן:
	
	זאת אומרת, הוא לא מסמן אלא אם הוא מדווח במישרין.

היו"ר אברהם פורז:

	הוא חייב קודם לחסן, אחר כך לסמן ובסוף לדווח. אנחנו יוצאים מתוך הנחה שאחרי שמרכז הרישום הארצי יפעל וכל בעלי החיים המחוסנים יהיה להם צ'יפים, לכל רשות מקומית יהיה מחשב שדרכו הם יוכלו לקבל אינפורמציה.

מיכל סגן-כהן:

	בוא נקבע את זה בחוק.

היו"ר אברהם פורז:

	אני מוכן לקבוע את זה בחוק. כמה זה יכול לעלות? 2000 שקל?

מיכל סגן-כהן:

	זה לא עניין של כמה זה עולה. יש עיריות שאין להן כוח אדם. אם נקבע בחוק שרשות מקומית תנהל את כל המידע שלה באמצעים אלקטרוניים..

היו"ר אברהם פורז:

	לא איכפת לי לקבוע את זה בחוק.

אתי בנדלר:
	
	ואם אין לרשות מקומית את התקציב הזה?

היו"ר אברהם פורז:

	הגברת בנדלר, אני מבקש ממך למצוא פתרון לסעיף האומר שכל רופא וטרינר רשותי חייב שיהיו לו האמצעים כדי לדווח ולקבל מידע ממרכז הרישום הארצי.

אתי בנדלר:

	הסעיף הזה הוא חסר משמעות, כי אם אתה לא קובע איזה אמצעים, אז הוא יגיד שהאמצעים שלו זה עט ונייר.

היו"ר אברהם פורז:

	אני מציע שנכתוב שרשות מקומית תעמיד לרשות הרופא הוטרינר הרשותי שלה אמצעים מספיקים על-מנת לדווח ולקבל מידע ממרכז המידע.

נועה בן-אריה:

	אי אפשר להטיל את המטלה הזאת על הרשות המקומית. 

משה רפלוביץ:

	אמרת שאתה בעד לשלול את הרשיון מרופא וטרינר שלא דיווח. אני מבקש שזה יהיה בחוק.

היו"ר אברהם פורז:

	זאת תהיה עבירת אתיקה. לא על כל דבר שוללים מיד את הרשיון. אני מציע לכתוב שרופא וטרינר שחיסן ולא דיווח זאת עבירת משמעת לפי חוק הרופאים הוטרינריים. 

גדעון ציפורי:

	עם כל הכבוד לאלקטרוניקה ולטכנולוגיה, למה לא לקבוע בהוראת שעה שכרגע ימשיכו לדווח דרך הרשות המקומיות כי הן המרכזות, וכשיגמרו בעוד חצי שנה, בעוד שלושה חודשים, בעוד שנה להקים את כל המערכת, נעבור לדיווח דרך המרכז הארצי?

היו"ר אברהם פורז:

	אני מעדיף לדחות את כניסתו של החוק לתוקף מאשר להתחיל בטלאי על טלאי. ברור שקודם כל צריך להקים את המרכז הארצי. לכשיוקם המרכז הארצי, כולם יזרימו ויקבלו ממנו דיווחים. לא איכפת לי לקבוע שהחוק ייכנס לתוקף בעוד שנה.

מיכל סגן-כהן:

	אני לא רואה הוראה פוזיטיבית בחוק שהדיווח ייעשה באמצעים אלקטרוניים. לא יתכן שבמרכז הרישום יקבלו כל יום פקסים. צריך להיות ברור שמדווחים On line  לתוך מחשב. 

היו"ר אברהם פורז:

	אני אקבע ששר החקלאות רשאי יהיה לקבוע בתקנות כללים להפעלת המרכז.

אתי בנדלר:

	לרבות חובת דיווח באמצעים אלקטרוניים?

היו"ר אברהם פורז:

	לרבות חובת דיווח באמצעים ממוחשבים. 

מיכאל קליינר:

	כניסת החוק לתוקף תהיה מעודכנת עד להודעה של השר שיש לו את האמצעים, או שנגיד שנה?

היו"ר אברהם פורז:

	בואו נקבע שהחוק ייכנס לתוקף בעוד שנה. אם שר החקלאות לא יצליח להרים את הפרוייקט, הוא יבקש מהכנסת לדחות את כניסת החוק לתוקף. אני מוכן לכתוב בהוראת מעבר, שהשר, באישור הוועדה, רשאי לדחות את תחולת החוק עד תקופה של שנה. 

אהוד פלג:

	בסעיף 12 השארנו את המילים "אינו מוחזק לפי הוראות חוק זה"?

היו"ר אברהם פורז:

	כן.

אתי בנדלר:

	או לפי תנאי הרשיון?

היו"ר אברהם פורז:

	בסדר. 

היו"ר אברהם פורז:

	(ב) "הועבר כלב שלא היה לבעליו רשיון בר-תוקף למאורת הרשות..". צריך לכתוב במקום המלים "שלא היה לבעליו רשיון" את המילים "שלא הוחזק בהתאם להוראות החוק". 

אתי בנדלר:

	לא, צריך לכתוב "הועבר כלב למאורת הרשות לפי סעיף קטן (א).." 

היו"ר אברהם פורז:

	בסדר.

אוהד פלג:

	לא כתוב פה מי צריך למסור את ההודעה.

היו"ר אברהם פורז:

	אמרנו באופן כללי שמרכז הרישום מודיע לרשות המקומית והיא מטפלת, אבל אם כלב הלך לרשות מקומית אחרת אז אין טעם בזה, צריך להודיע לבעלים של הכלב.

מיכל סגן-כהן:
	
	מי שמעביר את הכלב למועצת הרשות זה רופא וטרינר או מרפאה. הוא צריך להודיע. 

היו"ר אברהם פורז:

	בסדר, הם יודיעו. 

אתי בנדלר:

	מי זה הם? הרופא הוטרינר העירוני?

היו"ר אברהם פורז:

	כן. 

מיכאל קליינר:

	צריך לחפש משהו מוגדר, כדי שיהיה ברור על מי היתה החובה. במאורה יש רופא ראשי שאחראי על המאורה. הרופא הראשי של המאורה שאליה הובא הכלב הוא זה שאחראי על הדיווח. 



אתי בנדלר:

	הרופא של המאורה או של הרשות שבה נמצאת המאורה?

משה חיימוביץ:

	הרופא הרשותי.

מיכאל קליינר:

	יש בעיה, כי יש מאורות משותפות למספר עיריות. אני מציע שזה יהיה הרופא הווטרינר הראשי של המאורה. 

משה חיימוביץ:

	רופא רשותי שאחראי על המאורה.

היו"ר אברהם פורז:

	אנחנו מחליטים שזה יהיה הרופא הווטרינר הרשותי שאחראי על המאורה, ואם לא, אז הרופא הוטרינר שבתחום שיפוטו או בתחום סמכותו נמצאת המאורה.

אתי בנדלר:

	לא אישרנו את ההגדרה של מאורת הרשות. בוא נחזור להגדרה, תאשר אותה ואז נראה אם זה רלוונטי או לא.

היו"ר אברהם פורז:

	בסדר. 

מיכל סגן-כהן:

	"מאורת הרשות" – מיתקן שקבעה הרשות המקומית, באישור המנהל, לאחזקת כלבים, לרבות מאורת בידוד כמשמעותה בסעיף 3 לפקודת הכלבת 1934 (להלן – פקודת הכלבת).

בן גנדבר:

	המועצה האזורית מטה יהודה מעבירה את כל הכלבים שהיא לוכדת לקבלן פרטי שנמצא בתחום המועצה האזורית גזר. לקבלן הזה יש וטרינר שלו שאחראי על המאורה. מי יודיע במצב הזה? 

היו"ר אברהם פורז:

	השאלה היא אם מאורת הרשות זה מתקן שקבעה הרשות מקומית. אם היא קבעה שהמאורה שלה נמצאת ביישוב אחר זה בסדר.

בן גנדבר:

	כן, אבל זה קבלן פרטי. 




היו"ר אברהם פורז:

	לרופא הווטרינר הרשותי יש חובת דיווח. זה שהוא נתן לקבלן זאת בעיה שלו. הוא מבחינתנו אחראי. ההגדרה מאושרת.

אתי בנדלר:

	עכשיו נחזור לסעיף 12(ב) כדי לראות על איזה רופא וטרינר אנחנו מדברים. 

היו"ר אברהם פורז:

	אם יש רופא רשותי שאחראי על המאורה, אז הרופא הווטרינר הרשותי שאחראי על המאורה. אם אין רופא וטרינר רשותי, אז הנטל הוא על הרופא הוטרינר הרשותי שבתחום הרשות שלו נמצאת המאורה.

נתן פיקשטיין:

	לא ברור לי מי ידווח לבית הספר על כלב נחייה שנכנס למאורה.

היו"ר אברהם פורז:

	מה קורה היום לגבי כלב נחייה שתקף?

משה חיימוביץ:

	כל טיפול בכלבי נחייה מבוצע על ידי רופאים וטרינריים רשותיים. ברגע שיש מקרה של כלב נחייה שנשך, רופא וטרינר רשותי צריך למצוא את הדרך להודיע לאותו בית ספר על הכלב.

מיכל סגן-כהן:

	(ג) "נמסרה הודעה כאמור בסעיף קטן (ב) ובעליו של הכלב לא פנה לווטרינר העירוני בתוך עשרה ימים מיום מסירת ההודעה, או שלא נמסרה הודעה מכיוון שהכלב לא היה מסומן וחלפו עשרה ימים מיום העברת הכלב למאורת הרשות, ינהג בו הווטרינר העירוני לפי סעיף 6(ה)". 

היו"ר אברהם פורז:

	בסדר.

גדעון ציפורי:

	מה ייחשב כמסירת הודעה? זה מאוד חשוב.

אהוד פלג:

	אנחנו מציעים שזה יהיה קבלת הודעה ולא מסירת הודעה.

גדעון ציפורי:

	ומה אם הוא נמצא בעבודה, נמצא בטיול?



אתי בנדלר:

	אי אפשר מיום קבלת ההודעה, כי אתה יכול לא לאתר את הבעלים אף פעם.

אהוד פלג:

	אם הכלב מסומן, אז הבעלים רשומים במרכז הרישום. 

אתי בנדלר:

	ומה אם הם לא נמצאים בארץ?

היו"ר אברהם פורז:

	יש את התופעה המכוערת הזאת שאנשים נוטשים כלבים בנמל התעופה. מה עושים אז? מאתרים את הכתובת שלו במרכז המידע ושולחים לו הודעה. מה אתה מציע?

אוהד פלג:

1. נאריך את התקופה. ב. מיום שנשלחה הודעה בדואר רשום. 

אתי בנדלר:

	הוא לא יקח דואר רשום כי הוא יחשוב שזה דוח תנועה.

גדעון ציפורי:

	להאריך את התקופה ל-20 יום זה נטל אדיר על תחנות ההסגר.

היו"ר אברהם פורז:

	ליבי ליבי על הכלבים, אבל גם הרשות המקומית צריכה לדעת מה קורה איתה. מסירת הודעה זה מונח מאוד לא ברור, כי השאלה היא אם זה מיום ששלחתי את המכתב או מיום שזה הגיע. אני לא חושב שההודעות צריכות להישלח בדואר. אני אשאיר את זה די מעורפל, מתוך הנחה שאם אני נותן עוד כמה ימים, אז אם זה מכתב זה יגיע, ואם זה טלפון..

גדעון ציפורי:

	אצלי מנהלים רישום של כל טלפון שעושים. האם הרישום הזה יהיה מקובל? 

היו"ר אברהם פורז:

	זאת בעיה בלתי פתירה. לא נתחיל לעשות פרוצדורה של תחליף מסירה. בואו נסתפק בזה שאנחנו מאמינים שהרשויות יפעילו את זה בתום לב. לו אני הייתי הרופא הרשותי, הייתי גם שולח מכתב וגם מרים טלפון. 

אתי בנדלר:

	בין אם זה יהיה 14 ימים ובין אם זה יהיה תקופה אחרת, אני מציעה שזה יהיה מיום מסירת ההודעה ולא מיום העברת הכלב למאורת הרשות. 



היו"ר אברהם פורז:

	ברור. 

משה רפלוביץ:

	צריך להבין מה המשמעות של 14 ימים. יש היום מצב שבמאורה של גוש-דן ש יש 30 כלובים ו60,70 כלבים. המשמעות של להאריך את זה ל-14 יום, היא לגרום לכלבים שבפנים צפיפות נוספת.

היו"ר אברהם פורז:

	נניח שהגיע אליך כלב מתל-אביב. האם אתה מנסה לאתר את הבעלים בתל-אביב?

משה רפלוביץ:

	בלי הפסקה.

היו"ר אברהם פורז:

	איך אתה עושה את זה?

משה רפלוביץ:

	אני משיג את הפרטים של בעל הכלב מעיריית תל-אביב ואז מטלפן אליו עד שאני משיג אותו.

היו"ר אברהם פורז:

	התופעה הזאת של כלבים מחוסנים עם מספר שלא באים לאסוף אותם היא תופעה נפוצה?

משה רפלוביץ:

	מאוד נפוצה. זה לא רק שהוא ננטש, לפעמים הוא מקבל שבב על שם בן-אדם אחד ובינתיים הוא מועבר 3 ידיים בלי שום רישום. למי אני אגיע לפי החוק הזה? זאת בעיה. כשאנחנו לא מאתרים את הבעלים, אנחנו מחכים 10 ימים ומוסרים אותו לאימוץ. 

היו"ר אברהם פורז:

	בוא תשכנע אותי שניתנה ארכה סבירה לבעל הכלב להוציא אותו. מה אתה עושה? אתה מטלפן לאנשים?

משה רפלוביץ:

	כן. 

היו"ר אברהם פורז:

	אדם שיודע שהכלב שלו נמצא במאורה לא מחכה 10 ימים להוציא אותו. אני רוצה להיות בטוח שיתנו לו לפחות 3,4 ימים מיום שהגיעה ההודעה כדי לאפשר לו להוציא אותו.



משה רפלוביץ:

	אם הבעלים אחראי, אז בלילה הראשון הוא יחפש את הכלב בכל האזור. ביום השלישי לכל המאוחר הוא יבין שהכלב לא באזור. כבעל כלב צריכה להיות לי איזו שהיא אחריות א. לקשור שהוא לא יצא החוצה. ב. ברגע שהוא נעלם לאתר אותו. אם אני גר ברמת-גן הוא יכול להיות או בעיריית תל-אביב או בשירותים הווטרינריים של גוש-דן. 

היו"ר אברהם פורז:

	אני לא רוצה להגיד מיום שהוא קיבל את ההודעה, כי אז איך תוכיח שהוא קיבל. 

משה רפלוביץ:

	למה הוא צריך לקבל הודעה? אם הכלב שלי הלך לאיבוד אני אלך לחפש אותו.

היו"ר אברהם פורז:

	יכול להיות שהוא לא ידע. אתה צריך להודיע לו, והוא תוך יומיים, שלושה צריך להוציא את הכלב. אם הגעת אליו אין סיבה שזה יקח 10 ימים. אני לא רוצה להטיל עליך להוכיח שהוא קיבל את ההודעה, כי לא תצא מזה. 

אוהד פלג:

	בסעיף 6(ד) כתוב: "לעניין סעיף זה, יראו הודעה כאילו התקבלה אם נמסרה לפי כתובת הבעלים המופיעה במרכז הרישום כאמרו בסעיף 7; השר יקבע דרכי מסירה לפי סעיף זה".

משה חיימוביץ:

	ההצעה הפשוטה ביותר היא לשלוח מברק ביום לכידתו. 

משה רפלוביץ:

	מי ישלם על המברק?

גדעון ציפורי:

	כלב ששלושה ימים בעליו לא התקשר אל המחלקה הווטרינרית כדי לחפש אותו, הבעלים לא יחפש אותו אף פעם. בואו נקבע 14 ימים מיום שנלכד.

היו"ר אברהם פורז:

	נניח שהכלב שלי הלך לאיבוד והתקשרתי למחלקה של תל-אביב ואמרו לי שהכלב שלי לא שם. מזה אני מבין שהכלב שלי לא בתל-אביב.

גדעון ציפורי:

	המחלקה של תל-אביב תגיד לך שכדאי לך להתקשר לרמת-גן, לגבעתיים.

משה רפלוביץ:

	הם לא רק אומרים את זה, הם גם נותנים לך את הטלפונים. 




היו"ר אברהם פורז:

	10 ימים זה בסדר?

משה רפלוביץ:

	זה עובד עם 3 ימים.

היו"ר אברהם פורז:

	עם מרכז המידע זה יהיה עוד יותר טוב.

בן וגנדבר:

	אנחנו צריכים לגרום לכך שהרישום יהיה מדוייק.

היו"ר אברהם פורז:

	נחה דעתי שאם 10 ימים מספיקים היום, אז בעידן החדש של המחשוב ההודעות יצאו יותר מהר. 

אתי בנדלר:

	מעבר לזה, לעניין מסירת ההודעה לבעלים, על איזה בעלים מדובר?

מיכל סגן-כהן:

	בסעיף 6 קבענו "שלעניין סעיף זה, יראו הודעה כאילו התקבלה אם נמסרה לפי כתובת הבעלים המופיעה במרכז הרישום.." אותו דבר נעשה גם כאן.

אוהד פלג:

	ולכן אפשר להשתמש במילה "קבלת ההודעה" במקום "מסירת ההודעה", כי המונח "קבלה" מוגדר ב6(ד).

היו"ר אברהם פורז:

	קבלה אף פעם לא ניתנת להוכחה. 

אוהד פלג:

	זה כבר מופיע ב6(ד). 

אתי בנדלר:

	אם יש לי חזקת קבלה, אנחנו יכולים לכתוב גם פה קבלה. אנחנו נכתוב כך: "אם נמסרה לאחד מאלה, יראו את זה כאילו היא נתקבלה".

היו"ר אברהם פורז:

	אני בכוונה גם לא כותב מכתב רשום, כי יש אנשים שלא הולכים להוציא מכתבים רשומים. 

מיכל סגן-כהן:

	(ד) "פנה בעליו של כלב כאמור בסעיף קטן (ג), והווטרינר העירוני החליט שלא לתת לבעליו רשיון, ינהג בו כאמור בסעיף 6(ה)". 

היו"ר אברהם פורז:

	איך אפשר לעתור על זה לבית משפט?

אוהד פלג:

	אין פה חובה למסור לבעלים את ההחלטה. 

היו"ר אברהם פורז:
	
	צריך לעשות גם שהוא מוסר לו וגם הליך שיפוטי, לא?

גדעון ציפורי:

	בחוקי העזר העירוניים כתוב, שכשאתה מסרב לתת רשיון, אתה חייב לתת לו אפשרות לערער לפני בית המשפט.

היו"ר אברהם פורז:

	אנחנו צריכים לומר ככה לגבי (ד): "פנה בעליו של כלב כאמור בסעיף קטן (ג), והווטרינר העירוני החליט שלא לתת לו, יודיע לו על הסירוב בהחלטה מנומקת והבעלים רשאי להגיש עתירה מינהלית". בהרבה מקרים מדובר בהריגת הכלב. במקרה כזה צריך לאפשר לבעלים ללכת לבית משפט.

מיכל סגן-כהן:

	יש לנו את זה בסעיף 14(ג).

היו"ר אברהם פורז:

	אנחנו נכתוב פה שהנימוק יהיה מנומק והבעלים יוכל ללכת לבית משפט לעניינים מינהליים.

אתי בנדלר:

	אתה חייב לכתוב מה קורה לכלב בינתיים. 

היו"ר אברהם פורז:

	אני חושב שמי שקיבל הוראה כזו צריך תוך ימים ספורים לפנות לבית משפט לעניינים מינהליים.

אתי בנדלר:

	תוך 5 ימים?

היו"ר אברהם פורז:

	כן. 

משה רפלוביץ:

	מה שמופיע ברוב חוקי העזר בעניינים האלה של סירוב לרשיון זה שנותנים לאדם שלושה שבועות לעשות את התהליכים שלו, בתנאי שהוא משלם עבור שלושת השבועות הראשונים של ההסגר. אם הוא רוצה להאריך את זה לתקופה נוספת, הוא צריך לעשות את זה באישור בית משפט. 

היו"ר אברהם פורז:

	אני לא פוגע בזה. אני מאפשר לאדם, במקרה של סירוב, לפנות לבית משפט תוך 5 ימים.

משה רפלוביץ:

	מה קורה ב-5 ימים האלה?

היו"ר אברהם פורז:

	אתה לא הורג ולא מוסר את הכלב עד שבית המשפט מחליט.

משה רפלוביץ:

	ומי ישלם על ההחזקה שלו כל התקופה הזאת?

היו"ר אברהם פורז:

	הבעלים משלם.

אתי בנדלר:
	
	ואיפה הוא יוחזק?

היו"ר אברהם פורז:

	הוא יוחזק איפה שהוא היה מוחזק.

אתי בנדלר:

	אם הרופא הווטרינר מחליט שיש להמית את הכלב, אז אין טעם בעתירה אם אתה לא קובע שבינתיים אוטומטית הוא לא יכול להמית אותו.

היו"ר אברהם פורז:

	במשך השבוע הראשון מיום שהודיעו לו על הסירוב להחזיר את הכלב המצב צריך להיות אותו מצב. האדם פונה לבית משפט ומבקש צו ביניים שבינתיים לא יעשו כלום לכלב.

אתי בנדלר:

	מה לגבי הוצאות ההחזקה?

היו"ר אברהם פורז:

	יחולו על בעל הכלב.

מיכל סגן-כהן:

	(ה) "הועבר כלב, שלבעליו רשיון בר-תוקף להחזקתו, למאורת הרשות לפי סעיף קטן (א), והרופא הווטרינר העירוני ביטל את הרשיון, ינהג בכלב כאמור בסעיף 6(ה); לא ביטל הרופא הווטרינר העירוני את הרשיון ווידא כי בעל הכלב מקיים אחר ההוראות שלפי חוק זה ותנאי הרשיון, יוחזר הכלב לבעליו".

היו"ר אברהם פורז:

	גם פה צריך להיות ההסדר של עתירה מינהלית.

אתי בנדלר:

	אז אולי גם ב6(ה) צריכה להיות עתירה מינהלית.

היו"ר אברהם פורז:

	תכתבי לך שגם פה צריכה להיות אפשרות לערער. 

אוהד פלג:

	גם חובת מסירת הודעה לבעלים וגם הזמן להגיש ערר לא מופיעים פה.

היו"ר אברהם פורז:

	הוא צריך לפנות לבית משפט תוך 5 ימים.

רפי שחף:

	איך אפשר לוודא כי בעל הכלב ימלא אחר הוראות החוק?

היו"ר אברהם פורז:

	אני חושב שצריך לכתוב "..לא ביטל הרופא הווטרינר העירוני את הרשיון, יוחזר הכלב לבעליו". אני לא חושב שהוא יכול לוודא כי בעל הכלב ימלא אחר הוראות החוק. אין לרופא הווטרינר כלים לזה.

אתי בנדלר:

	ורשאי הוא להתנות זאת בתנאים.

היו"ר אברהם פורז:

	בסדר.

מיכל סגן-כהן:

	13(א) "רופא וטרינר עירוני, מפקח או שוטר שיש לו יסוד סביר לחשד שכלב תקף או נשך, רשאי לתפסו ולהעבירו למאורת הרשות". 

אהוד פלג:

	מה זה יסוד סביר לחשד שכלב תקף?

היו"ר אברהם פורז:

	אתה יודע שאם יש יסוד סביר לחשד שביצעת עבירה, אפשר לעשות חיפוש בכליך ולעצור אותך? 

אהוד פלג:

	הבעיה היא שלגבי כלבים יפעילו את זה בצורה אחרת.

היו"ר אברהם פורז:

	אני מציע שהסעיף הזה יהיה שפיט. 

אתי בנדלר:

	מיכל, תבדקי אם מני מזוז שכל הערעורים והעתירות לפי חוק זה יהיו במסגרת בתי משפט מינהליים.

היו"ר אברהם פורז:

	זה ברור. לא ילכו לבג"ץ על זה.

אתי בנדלר:

	אולי זה בית משפט שלום. נבדוק את זה.

היו"ר אברהם פורז:

	צריך לכתוב "כלב שנתפס כאמור בסעיף קטן (א)", כי אנחנו לא מדברים רק על נשך אלא גם תקף. 

גדעון ציפורי:

	לפי פקודת הכלבת הרעיון של הבידוד זה כדי לוודא שאין לו כלבת. מתי צריך לוודא? כשהיה מגע שעלול היה להעביר כלבת. תקיפה שונה לעניין הזה מאשר נשיכה.

היו"ר אברהם פורז:

	נכון.

מיכל סגן-כהן:

	אז המילה "שנשך" צריכה להישאר. 14(א) "הוחזק כלב שנשך בבידוד לפי פקודת הכלבת, ונמצא כי הוא נקי מכלבת, יוחזר לבעליו אלא אם כן מתקיים אחר מאלה – (1) הנשיכה גרמה לחבלה גופנית חמורה; (2) הכלב נשך נשיכה שנייה בתקופה של שנתיים; (ב) כלב שתקף מבלי שנשך, יוחזר לבעליו אלא אם כן מתקיים אחד מאלה – (1) התקיפה גרמה לחבלה גופנית חמורה; (2) הכלב תקף פעמיים בתקופה של שנתיים. (ג) כלב שהרופא הווטרינר העירוני החליט שלא להחזירו לבעליו לפי סעיפים קטנים (א) או (ב), ינהג בו כאמור בסעיף 6(ה), ובלבד שלא ינקוט בהליך כאמור אלא לאחר שנתן לבעלים הזדמנות להשמיע את טענותיו"

היו"ר אברהם פורז:

	האם לא יותר אלגנטי, במקום להכניס את כל הדברים האלה, לומר, שאם מצא רופא וטרינר רשותי שנסיבות המקרה מצדיקות לא  להחזיר את הכלב לבעליו, רשאי הוא לא להחזיר?

מיכל סגן-כהן:

	אנחנו רצינו שלא יהיה לו חופש פעולה. רצינו לצמצם אותו. 

היו"ר אברהם פורז:

	למה לכתוב "נשיכה שנייה בתקופה של שנתיים"? הכל תלוי באיזה נסיבות. כשהכלב, שצריך לשמור על מקום נגד גנבים, נושך מישהו שנכנס פנימה אל התחום שלו, אז הוא לא אחראי. צריך לומר שאם רופא וטרינר מצא לנכון לא להחזיר, הוא יתן הודעה מנומקת ואפשר יהיה ללכת לבית משפט. 

אוהד פלג:

	לכן יש לנו פה הסתייגות שאומרת "לעניין סעיף זה – נשיכה ותקיפה, למעט כאשר התרחשו בנסיבות המצדיקות, לרבות (1) התגרות של הננשך או המותקף.."

היו"ר אברהם פורז:

	אני לא רוצה להיכנס לזה. אני מציע שאם רופא וטרינר רשותי מצא כי בנסיבות המקרה אין זה מן הראוי להחזיר את הכלב לבעליו, הוא יתן על כך הודעה מנומקת ותהיה אפשרות לערער לבית משפט. זה יהיה במקום כל מה שכתוב בסעיף 14.

מיכל סגן-כהן:

	מה קורה אם הוא מחליט להחזיר לו?

היו"ר אברהם פורז:

	הוא רשאי להחזיר לו בתנאים.

מיכל סגן-כהן:

	אז (ד) נשאר.

היו"ר אברהם פורז:

	כן. מאחר שהזמן שלנו תם,  אנחנו נאלצים לסיים את הדיון. נמשיך בישיבה הבאה.

הישיבה ננעלה בשעה 13:00











































